Шэт Ирмэ къыхелъхьэ
КъБР-м узыншагъэр хъумэнымрэ курортхэмкIэ и министр Шэт Ирмэ жиIащ республикэм и неврологие IэнатIэр езым и нэIэм зэрыщIигъэтынур.
Министр Шэт Ирмэ куэдым щыгъуазэ зищIащ. Иджыблагъэ ар щыIащ Республикэ клиникэ сымаджэщым и неврологие къудамэм. Мы гъэм и щэкIуэгъуэ мазэм абы къыщызэIуахынущ Лъынтхуэ узыфэхэм щеIэ- зэ центр. Дохутырхэмрэ КъБКъУ-м и кафедрэм и неврологхэмрэ я гъусэу министрыр сымаджэ зыбжанэм еплъащ, абыхэм я узыфэр зыхуэдэми фIыуэ щыгъуазэ зищIащ. Языныкъуэхэм я узыншагъэр иджыри зэ къапщытэну яхуигъэуващ.
Республикэм мелуан зыбжанэ зытригъэкIуэда, щIэуэ яухуэ, Лъынтхуэ узыфэхэм щеIэзэ центрым и дохутырхэм Iэзагъ лъагэрэ зэфIэкI инрэ ябгъэдэлъын, щыIэ мардэхэм тету лэжьэн зэрыхуейр яжриIащ Шэтым. Дэтхэнэ зы сымаджэми щхьэхуэу и узыфэр къахутэу, абы тещIыхьауэ IуэхущIапIэм къищэху хущхъуэ лъапIэ- хэр тэмэму къагъэсэбэпыфу Iэмал имыIэу зрагъэсапхъэщ дохутырхэм. Апхуэдэу министрым ахэр къыхуриджащ я щIэныгъэм адэкIи зрыхагъэхъуэным гулъытэ нэхъ хуащIыну, абы ипкъ иткIэ, КъБР-м Узыншагъэр хъумэнымрэ курортхэмкIэ и министерствэм къригъэблагъэ IэщIагъэлI цIэрыIуэхэм я лекцэхэм фIыуэ зыщагъэгъуэзэну.
Инсульт зиIэхэр сымаджэщым псынщIэу нэгъэсыным теухуа Iуэхури зэIущIэм къыщаIэтащ. Абы теухуауэ министрым неврологиемкIэ къудамэм и унафэщIым пщэрылъ щищIащ зэман гъунэгъум къриубыдэу неврологиемкIэ кафедрэм и лэжьакIуэхэм я гъусэу «ДэIэпыкъуэгъу псынщIэм» щыIэхэм папщIэ лекцэхэр къызэрагъэпэщыну. Абыхэм псынщIэу къащIэфу щытын хуейщ инсультым и нэщэнэхэр, узым зимыужь щIыкIэ сымаджэм зыхуеину дэIэпыкъуныгъэр иратын папщIэ икIи замыгъэгувэу ар Лъынтхуэ узыфэхэм щеIэзэ центрым нэгъэсыпхъэщ. Я лэжьыгъэм къыщагъэсэбэпын папщIэ министрым къудамэм и лэжьакIуэхэм яритащ езым и лекцэхэри.
— Лъынтхуэ узыфэхэм щеIэзэ центрымрэ «ДэIэпыкъуэгъу псынщIэ» IуэхущIапIэмрэ я зэдэлэжьэныгъэр иджыпсту щыщIэдзауэ зэтеублэн хуейщ, сыт щхьэкIэ жыпIэмэ цIыхур тэмэму гъэхъужыныр куэдкIэ елъытащ сымаджэм игъуэт япэ дэIэпыкъуныгъэм, — жиIащ Шэт Ирмэ. — Инсульт зиIэ сымаджэр къегъэлыныракъым дэ ди къалэн нэхъыщхьэу щытыпхъэр, атIэ ар ныкъуэдыкъуэу къэмынэн, лъэ быдэкIэ гъащIэм хэувэжыфын папщIэ тхузэфIэкI псори длэжьын хуейщ.
Фигу къэдгъэкIыжынщи, КъБР-м узыншагъэр хъумэнымрэ курортхэмкIэ и министр Шэт Ирмэ неврологщ, медицинэ щIэныгъэхэм я кандидатщ, 2004 гъэм щегъэжьауэ 2012 гъэ пщIондэ Пирогов Н. И. и цIэр зезыхьэ Урысей къэрал медицинэ университетым медико-биологиемкIэ и къудамэм фундаментальнэ, клиникэ неврологиемкIэ и кафедрэм и доценту щытащ.
Щомахуэ Лилэ.
